Lounès Matoub
Ayen yura ur t-yecni
Ma yella yakan win ur nessin Lounès, asmi ara yedlu ɣef wayen yecna d wayen yesɛedda n lḥif ad as-yini amdan-agi yedder azal n 100 n yiseggasen. Amek ihi, ur iwehhem ara umdan ɣef ugerruj i d-yeǧǧa ɣas akken yemmut d ilemẓi ! Ulac tamsalt ur yesqerdec, ulac taluft yekbel, yeskfel-d akk ayen akken izedren. Amennuɣ-is d aɣenja di tasilt, yessali-d kullec. Deg uḍris-agi, neɛreḍ ad d-nawi kra n yisefra yura, maca iɛdawen n tudert cleqfen leɛmer-is uqbel ad ten-yecnu. Ihi, di tefsut n 1998, kra kan n wagguren uqbel ad yemmet, yuzen kra n uzabuq i widen yenwan kelxen i yemdanen.
Yenna deg usefru nni :
Rriɣ-d nnehta n yefker :
Leḥnana teffeɣ-iyi iri
Qecɛeɣ-tt, d ayen ur d-tettezzi
Imi ulac win inefɛen wa
Nemseɛraq, beddleɣ lewhi
Ɛecqeɣ, teɛceq deg-i tḥerci
Cebḥeɣ-as d isli i lebda
Ma d kunwi ideg yeqqaz lebɣi
Wi ifuden yeddu ar tala
Kra yecna, kra yessefra, imeslayen-is d wid n umɣar azemni. Ččuren d lemɛun, ssawalen i tegmat d useḥbiber ɣef nnif. Yakk yenna ɣef Ɛebban, yessefra ɣef Krim, yecna ɣef Boudiaf.
Dɣa, yettkemmil deg usefru-agi i d-nebda, ɣef lqima n urgaz, yenna:
Mi iɛedda zzhir n twaɣit
Deg yiziḍ teḥbes tsirt
Jbut-d ad d-yemmir uwren
Argaz alamma lmut tewwi-t
I wen-d-tettban tsenṭit
D wakal wi s-ibedden
Tettzuxxum ɣef tjaddit
Nnif yefsi deg yifassen-nwen
Asmi ara ffɣeɣ si ddunit
Γef uẓekka-w xas serset-ten
Lounès, ad fell-as yeɛfu yerḥem, yedda d ubrid imeɣban. Γas akken nniyya-s tessaweḍ-it almi yecceḍ mi akken yeḍfer ikabaren n tsertit. D tidet, yedda, acku yeḍmeɛ ahat ayen i d-qqaren ad xedmen deg unnar, ad ssuzfen lḥif, ad nfun lbaṭel. D acu kan, s kra n win iwumi d-mɣin wafriwen, ad yettu anisi i d-iɛedda. Γef wigi, yenna deg yiwen n usefru iwumi isemma :
Nemselḥa-d almi d ass-a
Lmeqsud-nwen iban
Kif kunwi d wid i-tt-yeɛran
Tnekkrem ṣṣef n yimeɣban
Tuḥwaǧem-aɣ kan di lbuṭ-nni
Yella uzekka yella uẓekka
Yiwet n tikelt mačči snat
Ur wen-ttɛeggineɣ ara
Asmi ara ken-id-teṭṭef tmaggart
D ayen ihi i-t-yessawḍen yebra i leqdic daxel yikabaren, imi yeḥsa ulac fell-asen ttkal.
Γef aya, yenna :
Yemma i ɣ-icerken temmut
Acu i d-yeggran a xwali
Si tura ay bdiɣ tettuɣ
Uẓar necrek zik-nni.
Lounès, ma nezzi s ayen yecna, ad tɣileḍ yeẓra acu ara yeḍrun yid-s. tizlit-nni : Ass-agi lliɣ, azekka wissen, d licara n wamek ara yemmet ! yecna ɣef terga, d tidet yeẓẓel di terga. Ula deg usefru-agi ur yecni ara, yemmeslay-d ɣef lmut am wakken yesraḥ-itt tetteddu-d ɣur-s, yenna :
A leḥḥuɣ, ttagadeɣ
D ayen ad nefleɣ
Anda akken ǧǧiɣ tacriḥt-iw
Tikelt-a deg-s ma brettxeɣ
Ur d-ttensareɣ
Ad ruḥeɣ s lqedd-iw
Ayen akk ɛzizen ḥemmleɣ
Deffir ad t-ǧǧeɣ
Imi d nekk i d axsim-iw.
Tekcem-it tugdi, imi iwala lmut tewweḍ-d ɣer umnar. Netta yettnaɣen, yettqabalen sin yiɛdawen: adabu amesbaṭli yeṭṭsen ɣef yizerfan n ugdud Aqbayli, d yirebraben ibegsen ad xlun tamurt. Tezdeɣ-it lmut ula di tnafa. Ikemmel deg usefru-agi, yenna:
Tarwiḥt atta ɣef ssebba
Ur gganeɣ ara
Ttewḥiceɣ ad d-yeḥḍer yiḍes
Tezdeɣ-iyi lmut tirga
Nnehtat, tawla
Aberḍi-w ay d-iteqqes
Tikelt-a tesɛeb tnekra
Unfeɣ i lmeḥna
Tudert ad tt-id-tesseɣras.
M. Smail
Ttwakksen-d yisefra-agi seg udlis
Lounès Matoub, Mon nom est combat de Yalla Seddiki
revenir à la rubrique « Tamazight »
yor_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ibo_Latn kab_Latn fra_Latn fra_Latn